《正月初八日同莫少虚蒲大受王园泛舟各赋二首》
宋代·郭印

名园春信来，冷眼思一窥。
吏文巧束缚，颖脱乃不羁。
兴发勇欲往，壮士先登埤。
但得一樽乐，岂论官职卑。
况兹横清流，适然副心期。
梅梢出翠竹，照水两猗猗。
野航转澄碧，小雨斜风吹。
平生江海怀，是日慰渴饥。
村迥孤烟处，林深幽鸟时。
端疑是吴越，梦到身亦随。
同游客靡恶，喜气回朝曦。
醉倒不自惜，一叶忌倾欹。
新诗许共赋，未唱心力疲。
归来已陈迹，物理观盛衰。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。